บริษัทกลางรับงานเคลมเพิ่มรายได้120ล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — บริษัท กลางฯ หางานเสริมสร้างรายได้เพิ่ม เปิดรับงานเคลมสินไหมรถเก๋งทั่วประเทศ
นายสมพร สืบถวิลกุล กรรมการผู้จัดการ บริษัท กลางคุ้มครองผู้ประสบภัยจากรถ เปิดเผยว่า ในช่วงไตรมาส 2 ปีหน้าบริษัทจะเริ่มเปิดให้บริการงานเคลมสินไหมรถยนต์ให้กับบริษัทประกันภัย ที่ต้องการว่าจ้างบริษัทภายนอกเข้ามารับงานเคลมสินไหม เพื่อเสริมงานบริการด้านประกันภัยรถยนต์ภาคสมัครใจ 
ทั้งนี้ จะคิดค่าบริการเท่ากันทั่วประเทศครั้งละ 600 บาท โดยใช้เทคโนโลยีไอเซอร์วิสที่ร่วมมือพัฒนากับบริษัท ล็อกอินโฟ และมีพนักงานสำรวจภัยเบื้องต้น 100 คน 
“บริการเคลมใหม่นี้จะเป็นช่องทางให้เรามีรายได้เพิ่มขึ้น ซึ่งปัจจุบันรถยนต์ที่ทำประกันภัยภาคสมัครใจจะเกิดการเคลมปีละ 4 ล้านเคลม แบ่งเป็นเคลมแบบไม่มีคู่กรณี 2 ล้านเคลม และเคลมแบบมีคู่กรณีอีก 2 ล้านเคลม ซึ่งหากเราได้งานเพียง 20% ก็เพียงพอแล้ว โดยตั้งเป้าปีแรกให้ได้งานก่อน 10% หรือ 2 แสนเคลม รายได้ก็จะเพิ่มอีก 120 ล้านบาท” นายสมพร กล่าว
อย่างไรก็ตาม เพื่อให้บริการเคลมสินไหมครอบคลุมทั่วประเทศ จะมีการเชิญชวนพนักงานสำรวจภัยของบริษัทเอกชนและอาสาสมัครจากมูลนิธิต่างๆ ให้เข้ามาร่วมโครงการด้วย คาดว่าจะทำให้พนักงานเคลมของบริษัท กลางฯ มีเพิ่มเป็น 3,000 คน ซึ่งพนักงานเหล่านี้ก็จะได้ค่าจ้างเป็นครั้งไป ทำให้บริษัทไม่ต้องมีต้นทุนเรื่องเงินเดือนประจำอีกด้วย 
นอกจากนี้ ในปีหน้าบริษัท กลางฯ จะขยายเครือข่ายให้บริการด้านการรักษาพยาบาลไปยังคลินิกทั่วประเทศที่มีอยู่ 3 หมื่นแห่ง เพื่อให้ผู้ที่ได้รับความคุ้มครองตามประกัน พ.ร.บ.เข้ารับการรักษาพยาบาลโดยไม่ต้องสำรองจ่าย จากปัจจุบันที่มีเฉพาะที่โรงพยาบาล 1,800 แห่ง
สำหรับการแก้ไขปัญหาเรื่องประกัน พ.ร.บ.ปลอมนั้น ทางสมาคมประกันวินาศภัยมีข้อสรุปร่วมกันว่า ในปี 2554 ทุกบริษัทจะใช้รูปแบบกรมธรรม์ที่เป็นมาตรฐานเดียวกัน